Nationalpark Thy
Nationalpark Thy, Danmarks første nationalpark, indviet 2008, 244 km2. Nationalparken dækker den vestlige del af Thy ud mod Vesterhavet fra Hanstholm i nord til Thyborøn Kanal i syd. Længden er 55 km, og området omfatter flere store fredede områder, deriblandt Hanstholm Vildtreservat (Hanstedreservatet) og store klit- og plantageområder syd herfor. Det er et ca. 12 km bredt bælte, der når helt ud til Vesterhavet.
Nationnalpark Thy omfatter naturtyperne kyst, klit, klithede, næringsfattige vådområder, søer og kalkrige kystskrænter fra stenalderhavet samt klitplantager med stor andel af nåletræer. Klithederne har været i fare for at gro til i bjergfyr, men et EU-støttet projekt har genåbnet dem som frie hedeflader. Spredt i klithederne er lavvandede søer, hvor der yngler traner. Der er 50 km strand, store klitplantager og nogle af Danmarks mest rene søer, bl.a. Nors Sø.
Der er indrettet vandre-, cykel- og ridestier, bålpladser, primitive overnatningssteder, skovlegepladser, fugletårne, mv. Ved landingspladsen Stenbjerg er der indrettet et temacenter for nationalparken.
Se også nationalparker.

Nationalpark Thys hjemmeside
